Astro (televisyen satelit)

1996-2006: Penubuhan dan pertumbuhan syarikat

Astro memulakan siarannya pada 1996 menggunakan satelit MEASAT-1 yang hanya menawarkan 22 saluran televisyen dan 8 saluran radio. Kini Astro menawarkan lebih 80 saluran televisyen, 17 saluran radio, dan 4 saluran Pay-Per-View (PPV) di samping perkhidmatan interaktif. Astro juga menawarkan ketujuh-tujuh saluran terestrial tempatan (RTM1, RTM2, TV3, NTV7, TV9, 8TV dan TV Al Hijrah) dan juga menyediakan pilihan  saluran televisyen antarabangsa kepada penonton. Anak syarikat Astro, MEASAT Broadcast Network Systems, mempunyai lesen eksklusif selama 20 tahun untuk penyiaran satelit terus-ke-rumah di Malaysia.
Astro turut memiliki saluran beritanya, Astro News, yang pada mulanya memaparkan saluran Al-Jazeera dalam Bahasa Arab dan terjemahan langsung ke Bahasa Melayu pada masa tertentu. Saluran tersebut juga memaparkan program khas yang disediakan oleh Astro, seperti temuduga dengan personaliti terkemuka.

2007-2009: Penambahan saluran baru

Sehingga Februari 2007, Astro News diuruskan di bawah kelolaan Bernama, yang lazimnya memperuntukkan masa 12 minit bagi program berita umum, berita sukan, dan berita hiburan. Astro telah mewujudkan Bloomberg TV Malaysia (lihat Astro Ria). Berita itu diterjemahkan dan dialih ke bahasa Mandarin (Astro AEC), bahasa Melayu (Astro RIA), dan bahasa Tamil (Astro Vaanavil). Pada Februari 2007, BERNAMA memperuntukkan ½ jam penerbitan penuh bagi pasukan berita Astro.
Pihak pengurusan Astro sebelum ini pernah mengumumkan akan menawarkan 50 saluran baru selepas pelancaran satelit MEASAT-3. Walau bagaimanapun, disebabkan berlaku masalah berkenaan satelit itu maka tarikh pelancaran yang sepatutnya pada pertengahan tahun 2005 ditunda ke 12 Disember 2006.
Bermula Mei 2007, Astro menambahkan 9 saluran televisyen yang baru. Saluran itu terdiri daripada Saluran Jia Yu, Discovery Science, Discovery Real Time, Discovery Home & Health, E! Entertainment, Astro Vellithirai, Sun Music, Eurosport, dan The Golf Channel. Saluran Jia Yu, Discovery Science, dan Discovery Real Time telah mula ditambah ke rancangan Astro pada 26 April 2007. Saluran lain muncul di kaca televisyen bermula 1 Mei 2007. Sembilan saluran itu boleh didapati secara percuma sehingga 31 Ogos 2007. Selepas itu, saluran-saluran berkenaan telah dialih ke pakej masing-masing yang berkenaan. Pada 15 Jun 2007, dua saluran lain mula disiarkan di Astro, iaitu The History Channel dan Crime & Investigation Network.
Pada Jun 2007, Astro menawarkan Astro On-Demand, saluran baru yang menawarkan drama TVB dari Hong Kong melalui 7 saluran. Bermula 1 Julai 2007, Astro On-Demand Preview diperkenalkan dan menunjukkan drama-drama dan saluran-saluran Astro On-Demand kepada pelanggan Astro. Bermula 1 Julai 2007, semua drama yang disiarkan melalui saluran 910-917, (kini dialihkan ke saluran 931-938) adalah percuma. Selepas bulan Julai 2007, harga bagi setiap episod drama diperkenalkan dengan caj RM0.99 dikenakan bagi pelanggan pakej Dynasty manakala caj RM1.49 setiap episod dikenakan bagi pelanggan yang tiada pakej Dynasty. Kini, jumlah saluran perkhidmatan Astro On-Demand ialah 31 saluran. 
Mulai 6 September 2007, Astro melancarkan saluran berita 24 jam berbahasa Melayu di Malaysia iaitu Astro Awani. Pada 13 Oktober 2007, 7 saluran baru diperkenalkan iaitu Astro Oasis, KBS World, Asian Food Channel, Astro Hua Hee Dai, Astro Xiao Tai Yang, Makkal TV dan Chutti TV. BERNAMA TV, saluran berita Malaysia 24 jam sehari dilancarkan di saluran 502 Astro pada 28 Februari 2008.
Pada April 2008, Astro telah dikenakan larangan oleh Kementerian Tenaga, Komunikasi dan Multimedia untuk menambah jumlah salurannya jika Astro tidak berpindah ke bawah Akta Komunikasi dan Multimedia 1998. Astro asalnya ditubuhkan di bawah Akta Telekomunikasi 1950 dan Akta Penyiaran 1988, namun kedua-dua akta itu telah dimansuhkan oleh akta baru itu pada 1998. Astro juga digesa meningkatkan mutu perkhidmatannya berkaitan dengan gangguan siaran ketika cuaca buruk, ketidakseriusan pihak Astro untuk melayan aduan pelanggannya juga tiadanya tindakan serta merta atau tindakan selanjutnya dari Astro jika gangguan teknikal penerimaan siaran berlaku serta bayaran RM10-RM50 untuk kerja-kerja pembaikan penerimaan siaran atau alat penerima siaran yang tidak logik dan sepatutnya; dan jumlah bayaran yang dikenakan terhadap pakej-pakej yang ditawarkan dengan kadar yang tinggi serta tidak munasabah. Astro kini diberi tempoh sehingga Disember 2008 untuk berpindah ke Akta Komunikasi dan Multimedia, dan menangani dan memperbaiki segala isu-isu berbangkit dengan sewajarnya.

2010-kini: Pertumbuhan

Pada 18 Julai hingga 23 September 2010, saluran ulang kaji Astro Tutor TV diperkenalkan khusus buat murid-murid yang menduduki peperiksaan UPSR. Pada bulan Disember, saluran ini dipulihkan sebagai saluran tetap dan disusuli dengan dua lagi saluran Tutor TV khas buat calon PMR dan SPM.
Pada 13 Januari 2011, Astro melancarkan khidmat filem atas permintaan Astro First, yang membolehkan para pelanggan menonton judul-judul filem terbaru, khususnya filem tempatan, di rumah pada harga yang berpatutan dalam masa dua minggu selepas tayangan di pawagam. Langkah ini pernah mencetuskan pertikaian hebat kerana sesetengah penggiat seni perfileman mengkhuatiri Astro First akan melingkupkan industri perfileman tempatan "kerana masyarakat tidak akan ke panggung menonton filem tempatan lagi pada masa akan datang nanti".
Pada 1 Julai 2011, Astro melancarkan pakej Indo Pek, yang terdiri daripada dua saluran berbahasa Indonesia iaitu saluran hiburan Bintang (saluran 141) dan saluran filem Pelangi (saluran 142).
Pada 20 Disember 2011, Astro memperkenalkan perkhidmatan televisyen satelit percuma NJOI yang menyalurkan saluran-saluran radio dan televisyen yang terpilih khusus buat golongan berpendapatan rendah.

B.yond

Pada Disember 2009, Astro menjadi penyiar pertama yang memperkenalkan HDTV kepada penduduk Malaysia, melalui perkhidmatan B.yond dengan set dekoder serba baru serta saluran-saluran Astro Supersport HD, HBO HD, National Geographic Channel HD dan History HD pada 18 Disember, disusuli ESPN HD pada Januari 2010.
Pada Julai 2010, Astro menongkah sejarah dengan menjadi penyiar tempatan pertama yang bersiaran tiga dimensi, dengan menyiarkan perlawanan separuh akhir dan akhir Piala Dunia FIFA kepada para penonton yang dilengkapi set TV 3D.
Pada April 2011, Astro B.yond memperkenalkan perkhidmatan IPTV-nya dengan bekerjasama dengan syarikat telekomunikasi TIME dotCom. Selain HDTV, Astro B.yond IPTV turut menyediakan khidmat PVR dan video atas permintaan menerusi rangkaian jalur lebar berkelajuan tinggi TIME.

Astro Mobile TV

Astro dengan kerjasama Maxis menawarkan perkhidmatan saluran televisyen secara mobile melalui Astro Mobile TV. Saluran ini menawarkan lebih 20 saluran yang dapat ditonton menerusi telefon bimbit 2.5G dan 3G. Saluran tersebut ialah Astro Ria Mobile, Astro Prima Mobile, Astro Oasis Mobile, Astro Aruna Mobile, Astro Ceria Mobile, Astro Hitz.TV Mobile, Astro AEC, Astro Vaanavil, Disney Channel @Play, Animax Mobile, Cartoon Network, MTV2GO, History Channel, Discovery Mobile, Asian Food Channel, Bloomberg News, CNN, Eurosportnews, FTV, WOW TV, Bollywood Express, Jia Yu Entertainment dan Jia Yu News.

Maklumat teknikal dan perkhidmatan

Isyarat siaran Astro yang bersifat DVB-S dan dimampatkan dengan menggunakan piawai MPEG-2(SD) dan MPEG-4(HD), dalam televisyen definisi biasa dan nisbah aspek imej 4:3, serta televisyen definisi tinggi 16:9. Isyarat itu juga dikodkan dan disulitkan sebelum siaran.

Perakam video digital

Astro MAX merupakan penyahkod baru yang mampu merakam sesuatu rancangan di Astro selama 60 jam dengan kapasiti rakaman sehingga 80GB, dan menjadi perakam video digital yang pertama di Malaysia. Penonton boleh merakam sesuatu rancangan sambil menonton rancangan kegemaran di saluran lain dan boleh menonton kembali rakaman yang telah dibuat sebelum ini.
Pada tahun 2008, Astro MAX telah menamatkan perkhidmatannya.
Tidak lama kemudian,satu lagi dekoder perakam video iaitu generasi kedua Astro B.yond telah dilancarkan dengan fungsi yang lebih canggih iaitu Astro B.yond PVR.Ia bukan saja boleh merakam video tetapi juga boleh menghentikannya sejenak dan menontonnya dalam HDTV.

Pakej langganan

Perkhidmatan Astro menggunakan model pakej langganan harga dan biasanya digunakan oleh sistem perkhidmatan televisyen berbayar yang lain yang mana saluran-saluran televisyen dikumpulkan ke dalam pakej tertentu (sama ada pakej asas atau premium) yang perlu dibayar oleh pelanggan secara bulanan.
Mulai 15 November 2007, yang mana Astro telah melakukan perubahan pakej dan bayaran. Family Package ialah pakej yang paling murah ditawarkan, tawarannya ialah RM39.95 (tidak termasuk semua pakej mini, Sports Packages & Super Packages). Pelanggan akan dikenakan bayaran yang akan dinikmati oleh pelanggan Astro Family Package yang menawarkan 30 saluran, termasuk enam perkhidmatan saluran televisyen terestrial percuma, saluran terbitan sendiri dan banyak perkhidmatan saluran antarabangsa. Semua pelanggan juga menerima kadar bayaran yang berbeza, mengikut pakej yang dilanggani.
Pakej asas (juga dikenali sebagai mini packages) dibahagikan kepada empat kumpulan iaitu Variety (saluran hiburan, MTV dan E!), Learning (Pendidikan dan dokumentari termasuk saluran Discovery Channel), Fun (saluran kartun seperti Nickelodeon), dan News. Pakej sukan, yang mana pada mulanya mini package, kini ditawarkan berasingan. 
Pakej premium (dikenali sebagai Super Packages) termasuk pakej Movie dan Dynasty (saluran berbahasa Cina). Pakej tersebut menawarkan kadar bayaran tertinggi berbanding pakej yang lain.
Mulai 15 November 2007, empat pakej baru termasuk pakej Plus, akan dilancarkan oleh Astro. Empat pakej baru termasuk Metro Package (seperti Discovery Home & Health dan BBC Entertainment), Maharaja Package (saluran berbahasa Tamil), Gold Package (saluran berbahasa Cina), dan pakej New Emperor. Pakej New Emperor mirip dengan pakej Dynasty, perbezaan hanya ialah beberapa saluran yang terdapat pada pakej Dynasty tidak terdapat pada pakej New Emperor. Setiap pelanggan tidak boleh memilih kedua-dua pakej iaitu Gold Package dan New Emperor Package sekaligus.
Astro pernah mengendali khidmat permain interaktif untuk para pelanggannya yang bernama Astro @Play (Playjam), tetapi telah memansuhkannya mulai 1 Mei 2009 kerana kurang sambutan.

Majalah AstroView

ASTRO melancarkan majalah bulanan AstroView dalam tiga bahasa iaitu Melayu, Cina dan Inggeris bermula Disember 2007 untuk memenuhi keperluan pelanggannya yang semakin meningkat setiap tahun. Sebelum ini, majalah tersebut dikenali sebagai Astro Guide yang hanya mempunyai 2 edisi, iaitu edisi Dynasty dan edisi non-Dynasty.
Majalah ini mempunyai banyak informasi yang berguna kepada pelanggan Astro selain menjadi rujukan rancangan televisyen kepada mereka. Namun, intisari rancangan yang dicetak adalah selama 18 jam sehari (dari 6 pagi hingga 12 tengah malam). Selain itu, malajah ini juga mempunyai promo-promo rancangan menarik di Astro sepanjang bulan. Pelancaran AstroView dalam tiga bahasa ini adalah sejajar dengan penambahan kandungan saluran Astro yang melebihi 100 saluran televisyen.
Majalah AstroView tidak lagi diedarkan kepada pelanggan Astro sejak November 2012 dan kini hanya boleh didapati melalui internet.

Penonton

Pada Januari 2007, perkhidmatan ini mempunyai 2.015 juta pelanggan tetap Astro. Dalam kata lain, 36.5% penduduk Malaysia memiliki set televisyen perkhidmatan Astro di rumah masing-masing.
Tahun 2006, Indeks Media Nielsen menunjukkan Astro Wah Lai Toi (saluran 311) dan Astro Ria (saluran 104) mempunyai penonton tertinggi (satelit berbayar), yang ditonton 28% penontonnya ialah dewasa.
Pada tahun 2007, Astro menguasai lebih kurang 29% penonton Malaysia, di tempat kedua di belakang Media Prima yang meraih kira-kira 54% penonton. RTM milik kerajaan pula di tempat ketiga dengan 17% pasaran.

Pemilikan dan pengurusan

Operasi perkhidmatan Astro, MEASAT Broadcast Network Systems, dimiliki hak sepenuhnya oleh Astro Malaysia Holdings Bhd yang dimiliki oleh Astro Holdings Sdn Bhd. Astro Holdings Sdn Bhd dimiliki oleh Kumpulan Usaha Tegas dan Khazanah Nasional Berhad. Astro mula disenaraikan semula di Bursa Malaysia pada Oktober 2012.

Brunei

Kini, perkhidmatan Astro juga boleh didapati di Brunei di bawah jenama Kristal-Astro. Dilancarkan pada Januari 2000, operasi Astro di Brunei Darussalam adalah usaha sama antara syarikat Kristal di Brunei (51.1%) dan Measat Broadcast Network Systems (48.9%). Perkhidmatan itu mengandungi 33 buah televisyen DTH dan saluran-saluran radio.

Indonesia

Syarikat usaha sama, PT Direct Vision, yang mana Astro Nusantara akan memiliki kepentingan 20%, Astro membekalkan operasinya di Indonesia. Terdapat 48 saluran televisyen ditawarkan termasuk 5 saluran tempatan juga dijadikan sebagai antara saluran televisyen yang ditawarkan di bawah jenama Astro.
Namun pada 31 Mac 2010, Astro All Asia Networks Plc telah menamatkan lesen penggunaan jenama "Astro" di Indonesia dengan PT Direct Vision (PT DV). Antara alasannya ialah PT DV masih gagal membuat bayaran atas perkhidmatan dan sokongan yang diberikan oleh Astro setelah lebih 2 tahun. Sehubungan dengan itu, Astro menuntut pampasan lebih kurang Rp2.5 trilion (RM900 juta) daripada syarikat tersebut.

Anugerah dan penghargaan

Pada November 2009, Astro telah dianugerahkan oleh Persatuan Kabel & Penyiaran Satelit Asia (CASBAA) Chairman’s Award 2009 untuk sumbangannya sebagai industri TV berbayar terbaik di wilayah Asia Pasifik.